和敬巖韻迓其歸
作者：王柏
朝代：宋

paragraphs: 生涯魚上竿，世事鼠入角。
民膏既煎熬，民髓復椎剝。
上下急交征，絕口政與學。
孔明痛桓靈，厥德修罔覺。
自古辱與疎，其機在一數。
歸來有嘉士，尚可理商榷。
駕言一寸膠，救彼千丈濁。
精義有入神，端可鼻端斲。
趙孟自貴賤，玉女皆天渥。
如彼角斯磋，如彼玉斯琢。
不患公不淺，所患志不恪。
秋陽日以暴，江漢日以濯。
真積而力久，自見所立卓。
庭前梅粲粲，梅下石确确。
雲飛川泳間，俯仰自不惡。
獨立萬物表，誰能伍齪齪。
雨露懋蕭艾，霜風妬荃葯。
天意孰云遠，鑒此歸意確。
寄言順應人，大公一以廓。